Doložka
finančných, ekonomických, environmentálnych vplyvov,
vplyvov na zamestnanosť a podnikateľské prostredie


Vyčíslenie odhadu dopadov na verejné financie

Zdrojové posilnenie EXIMBANKY SR prostredníctvom možného zvýšenia jej základného imania zo štátnych finančných aktív predstavuje finančnú operáciu, ktorá nemá vplyv na schodok rozpočtu verejnej správy. V prípade vyrovnávania úrokových rozdielov zo štátneho rozpočtu sa očakáva vplyv na rozpočet verejnej správy najskôr v roku 2009, a to v objeme cca 30 mil. Sk ročne. S rovnakou výškou výdavkov sa počíta aj v nasledujúcich rozpočtových rokoch. Výdavky na vyrovnávanie úrokových rozdielov budú kryté v rámci schválených výdavkov kapitoly VPS na príslušný rok.	  


Odhad dopadov na obyvateľov, hospodárenie podnikateľskej sféry a iných právnických osôb

Realizáciou predloženého návrhu zákona sa nepredpokladá negatívny vplyv na obyvateľov ani na hospodárenie podnikateľskej sféry a iných právnických osôb. Skôr sa predpokladá pozitívny vplyv na rozvoj podnikateľských aktivít a akceleráciu exportu tovarov a služieb, ktoré prispievajú k ekonomickému rastu SR a tým aj pozitívne ovplyvňujú životnú úroveň obyvateľstva.


Vyčíslenie odhadu dopadov na životné prostredie

Nepredpokladá sa vplyv na životné prostredie. Návrh zákona predpokladá, že Eximbanka bude pri svojej činnosti prihliadať na ochranu životného prostredia.


Odhad dopadov na zamestnanosť

Eximbanka pri svojej činnosti bude prihliadať na podporu zamestnanosti a regionálneho rozvoja. Očakáva sa pozitívny vplyv na zvýšenie zamestnanosti v SR, nárast miezd zamestnancov vplyvom rastu HDP vyvolaného zvýšením exportu slovenských výrobkov a služieb a prílevom zahraničných investícií.


Analýza vplyvov na podnikateľské prostredie

Predkladaný materiál má pozitívny vplyv na podnikateľské prostredie, rast konkurenčnej schopnosti firiem a rast obratu zahraničného obchodu SR.
